CELEX: 32013R0119
Language: sk
Date: 2013-02-11 00:00:00
Title: Nariadenie Komisie (EÚ) č. 119/2013 z  11. februára 2013 , ktorým sa mení a dopĺňa nariadenie (ES) č. 2214/96 o harmonizovaných indexoch spotrebiteľských cien (HICP): prenos a rozširovanie podindexov HICP, pokiaľ ide o tvorbu harmonizovaných indexov spotrebiteľských cien pri stálych daňových sadzbách  Text s významom pre EHP

12.2.2013   
            
            
               SK
            
            
               Úradný vestník Európskej únie
            
            
               L 41/1
            
         
      NARIADENIE KOMISIE (EÚ) č. 119/2013
   z 11. februára 2013,
   ktorým sa mení a dopĺňa nariadenie (ES) č. 2214/96 o harmonizovaných indexoch spotrebiteľských cien (HICP): prenos a rozširovanie podindexov HICP, pokiaľ ide o tvorbu harmonizovaných indexov spotrebiteľských cien pri stálych daňových sadzbách
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 2494/95 z 23. októbra 1995 o harmonizovaných indexoch spotrebiteľských cien (1), a najmä na jeho článok 4 tretí odsek a článok 5 ods. 3,
   so zreteľom na stanovisko Európskej centrálnej banky (2),
   keďže:
   
               (1)
            
            
               Na základe článku 5 ods. 1 písm. b) nariadenia (ES) č. 2494/95 sa od členských štátov požaduje, aby tvorili harmonizované indexy spotrebiteľských cien (ďalej len „HICP“).
            
         
               (2)
            
            
               Nariadením Komisie (ES) č. 2214/96 (3) sa stanovujú podindexy HICP, ktoré majú členské štáty tvoriť a poskytovať Komisii (Eurostatu), ktorá ich zverejňuje.
            
         
               (3)
            
            
               Na účely analýzy inflácie a posúdenia konvergencie v členských štátoch je potrebné zozbierať informácie o vplyve daňových zmien na infláciu. Na tieto účely by sa HICP mali počítať aj vo forme harmonizovaných indexov spotrebiteľských cien pri stálych daňových sadzbách (ďalej len „HICP-CT“), teda na základe cien pri stálych daňových sadzbách, a nie na základe zistených cien.
            
         
               (4)
            
            
               Aby sa získali spoľahlivé a porovnateľné výsledky od všetkých členských štátov, mal by sa stanoviť a udržiavať spoločný metodický rámec na spracovanie HICP-CT.
            
         
               (5)
            
            
               Do úvahy sa zobrala zásada efektívnosti nákladov v súlade s článkom 13 nariadenia (ES) č. 2494/95.
            
         
               (6)
            
            
               Opatrenia stanovené v tomto nariadení sú v súlade so stanoviskom Výboru pre Európsky štatistický systém,
            
         PRIJALA TOTO NARIADENIE:
   Článok 1
   Nariadenie (ES) č. 2214/96 sa mení a dopĺňa takto:
   
               1.
            
            
               V článku 2 sa dopĺňa tento pododsek:
               „ ‚Harmonizované indexy spotrebiteľských cien pri stálych daňových sadzbách‘ sú indexy, ktorými sa merajú zmeny v spotrebiteľských cenách bez vplyvu zmien sadzieb daní na produkty za rovnaké obdobie.“
            
         
               2.
            
            
               Článok 3 sa nahrádza takto:
               „Článok 3
               Tvorba a poskytovanie podindexov
               1.   Členské štáty tvoria a poskytujú Komisii (Eurostatu) každý mesiac všetky podindexy (príloha I), ktoré majú váhu predstavujúcu viac než jedno promile z celkových výdavkov zahrnutých v HICP. Spolu s indexom za január každého roka členské štáty poskytujú Komisii (Eurostatu) aj príslušné informácie o váhach.
               2.   Členské štáty okrem toho každý mesiac tvoria a poskytujú Komisii (Eurostatu) tie isté podindexy vypočítané pri stálych daňových sadzbách (HICP-CT). Komisia (Eurostat) v úzkej spolupráci s členskými štátmi vypracuje usmernenia, ktoré tvoria metodický rámec na výpočet indexu HICP-CT a podindexov. Komisia (Eurostat) v riadne odôvodnených prípadoch aktualizuje referenčnú metodiku v súlade s procedurálnymi postupmi, ktoré schválil Výbor pre Európsky štatistický systém.
               3.   Indexy sa poskytujú podľa štandardov a postupov na poskytovanie údajov a metaúdajov, ktoré stanovila Komisia (Eurostat).“
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Začína sa uplatňovať indexom za január 2013.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. februára 2013
      
         
            Za Komisiu
         
         
            predseda
         
         José Manuel BARROSO
         
      
   
   
      (1)  Ú. v. ES L 257, 27.10.1995, s. 1.
   
      (2)  Stanovisko zatiaľ neuverejnené v Úradnom vestníku.
   
      (3)  Ú. v. ES L 296, 21.11.1996, s. 8.